Diari Oficial de la Generalitat Valenciana


Sumari del DOGV 4428, del 29-01-2003 (2003/733)

RESOLUCIÓ de 10 de gener de 2003, del director general de l' Institut Valencià de la Joventut, per la qual es fa pública la convocatòria de la Campanya de Temps Lliure Juvenil en la modalitat d'oferta concertada per a l'any 2003.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4428

Data del DOGV
:   29-01-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/733


Data del document
:   10-01-2003

Organisme emissor
:   Institut Valencià de la Joventut

Tipus de document
:   Resolució

Descriptors 

:   * suport econòmic
    * oci
    * jove
    * promoció cultural
    * vacances
    * ajuda pública

RESOLUCIÓ de 10 de gener de 2003, del director general de l' Institut Valencià de la Joventut, per la qual es fa pública la convocatòria de la Campanya de Temps Lliure Juvenil en la modalitat d'oferta concertada per a l'any 2003. [2003/M733]
  
L'article 31.25 de l'Estatut d'Autonomia de la Comunitat Valenciana atribueix a la Generalitat competències exclusives en matèria de Joventut.
  
La Llei de la Generalitat Valenciana 4/1989, de 26 de juny, va crear l'Institut Valencià de la Joventut (IVAJ), l'objectiu del qual és l'execució i la coordinació de la política de joventut de la Comunitat Valenciana. Entre les funcions atribuïdes a aquesta entitat autònoma hi ha, en l'article 3 de l'esmentada llei, la d'impulsar la prestació de serveis a la joventut i la de potenciar el desplegament de les activitats de temps lliure juvenil.
  
En virtut de tot això i de conformitat amb les funcions que em confereix l'article 7 de la llei esmentada, resolc:
  
Fer pública la convocatòria de la Campanya de Temps Lliure Juvenil en la modalitat d'Oferta Concertada per a l'any 2003, d'acord amb les bases que s'inclouen com a annexos I, II, III i IV a aquesta resolució.
  
Contra la present resolució, que posa fi a la via administrativa, podrà interposar-se potestativament recurs de reposició davant del director general de l'Institut Valencià de la Joventut o, directament, recurs contenciós administratiu davant del Tribunal Superior de Justícia de la Comunitat Valenciana, sense perjuí que les persones interessades puguen interposar qualsevol altre recurs que consideren oportú.
  
El termini per a la interposició del recurs de reposició serà d'un mes comptador a partir de l'endemà de la publicació en el Diari Oficial de la Generalitat Valenciana.
  
El termini per a la interposició del recurs contenciós administratiu serà de dos mesos comptadors a partir de l'endemà de la seua publicació en el DOGV.
  
València, 10 de gener de 2003.- El director general de l'IVAJ: Carlos Mazón Guixot.
  
ANNEX I
  
Bases de la convocatòria de la Campanya de Temps Lliure Juvenil en la modalitat d'oferta concertada per a l'any 2003
  
Primera. Places oferides
  
L'Institut Valencià de la Joventut ofereix l'ús de les instal·lacions juvenils (campaments, albergs i residències) en les dates i als llocs que tot seguit es detalla:
  
1.1. Instal·lacions a la Comunitat Valenciana
  
1.2 Instal·lacions en altres comunitats autònomes
  
En el cas d'instal·lacions ubicades fora de la Comunitat Valenciana, el nombre de les places sol·licitades no podrà ser inferior a 50 o al 90% de les oferides.
  
Segona. Serveis que comprén l'oferta concertada
  
En les instal·lacions tipus campament, els serveis compresos són els següents:
  
a) Material d'acampada (matalassos, 1 tenda per cada 6 places, 1 tenda model servei per cada 55 places). En el cas de les cabanes (al campament Jaume I), matalassos.
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
d) Servei de socorrisme a les instal·lacions que disposen de piscina.
  
e) Equip d'assistència mèdica als campaments de la Comunitat Valenciana (Jaume I, Guardamar del Segura i Navalón).
  
f) Assegurança de responsabilitat civil i d'accidents.
  
En les instal·lacions tipus alberg, els serveis compresos són els següents:
  
a) Allotjament.
  
b) Parament de menjador col·lectiu.
  
c) Servei d'alimentació (inclou desdejuni, dinar, berenar i sopar).
  
d) Serveis de socorrisme a les instal·lacions que disposen de piscina.
  
e) Assegurança de responsabilitat civil i d'accidents.
  
Tercera. Durada dels torns
  
3.1. Els torns tindran una durada d'una o dues setmanes (7 o 14 nits), i podran començar els dies 16 i 23 del mes de juny i els dies 1, 8, 16 i 23 dels mesos de juliol i agost, llevat dels casos que dispose aquesta resolució. No obstant això, no podrà sol·licitar-se el període de 15 dies comprés entre el 8 i el 23 dels mesos de juliol i agost.
  
3.2. Als campaments ubicats en altres comunitats autònomes, els torns seran de dues setmanes, en les dates que indica la primera base d'aquesta resolució.
  
3.3. Els torns començaran el matí del primer dia indicat i acabaran el matí de l'últim. El primer servei d'alimentació serà el dinar del dia d'incorporació i l'últim, el desdejuni del dia d'eixida.
  
Quarta. Beneficiaris
  
Podran sol·licitar l'ús de les instal·lacions objecte d'aquesta convocatòria associacions juvenils, centres escolars i la resta d'entitats públiques o privades, i també grups de jóvens, que organitzen activitats de temps lliure juvenil sense afany de lucre i, en tot cas, a l'efecte de la realització d'un programa d'activitats per a un mínim de 15 persones.
  
Cap participant no podrà romandre més de quinze dies seguits a la mateixa instal·lació.
  
Cinquena. Obligacions dels beneficiaris
  
Els beneficiaris estan sotmesos al compliment de les obligacions següents:
  
5.1. Complir els requisits que exigeix la normativa vigent en matèria de campaments i albergs, i també, si escau, les normes de règim intern de les instal·lacions.
  
5.2. Constituir els equips d'animació amb el temps suficient perquè puguen elaborar el projecte d'activitat que realitzaran durant la seua estada a la instal·lació.
  
5.3. Cada grup disposarà d'una persona responsable o director/a i d'un equip d'animació adequat a les necessitats i a les característiques del grup. El/la responsable romandrà a la instal·lació durant tots els dies de durada de l'activitat del grup, serà major d'edat i estarà en possessió del certificat de director de centres de vacances, d'animador juvenil o equivalent, expedit per una escola de formació d'animadors en el temps lliure reconeguda per les comunitats autònomes. En el cas que, per causa greu justificada, haja d'abandonar la instal·lació i per tal que l'activitat puga tenir continuïtat, nomenarà una persona que n'assumisca la responsabilitat.
  
5.4. Els monitors que constituïsquen l'equip d'animació hauran de ser majors d'edat i hauran d'estar, com a mínim, en possessió del certificat de monitor de centres de vacances o de qualsevol altre equivalent, expedit per escoles reconegudes per les comunitats autònomes.
  
5.5. En el cas dels grups en què participen, almenys, el 20% de jóvens amb discapacitat psíquica i/o física, l'equip haurà de disposar d'un nombre suficient d'especialistes adequats a la discapacitat dels participants.
  
5.6. La llista de l'equip d'animació s'haurà de trametre a l'IVAJ, en el model de l'annex IV, almenys un mes abans de l'inici de l'activitat, tot detallant-ne el nom, els cognoms, l'edat, DNI i el tipus de certificat d'animador o de monitor que siga procedent.
  
5.7. La llista dels participants s'haurà de trametre a l'IVAJ, en el model de l'annex IV, almenys 15 dies abans de l'inici de l'activitat, tot detallant-ne el nom, els cognoms i l'edat. Els models es poden trobar en la pàgina web de l'IVAJ, www.ivaj.es.
  
5.8. En qualsevol moment l'IVAJ podrà requerir l'acreditació de les dades manifestades o de la informació que es deduïsca de la documentació presentada. No obstant això, la documentació haurà de presentar-se a la gerència de la instal·lació en el moment que s'inicie l'activitat.
  
5.9. La proporció de monitors respecte del nombre total de participants serà, com a mínim, d'un/a monitor/a per cada dotze participants i, com a màxim, d'un/a monitor/a per cada sis participants.
  
5.10. La proporció de monitors per als grups de persones amb discapacitats serà la següent:
  
- Per cada participant amb tipologia classificable com a discapacitat «profunda», «severa» o «paràlisi cerebral», un/a monitor/a amb una preparació adequada.
  
- Pel que fa als participants amb tipologia classificable com a discapacitat «lleugera», «moderada» o «lleugera-mitjana», s'exigirà la ratio d'un/a monitor/a per cada 4/5 participants.
  
- Per a la resta de persones amb discapacitats, el nombre i la qualificació dels monitors necessaris estarà en funció del tipus de minusvalidesa i de l'entorn, per tal de permetre la realització de les activitats previstes.
  
La variació en la proporció de monitors indicada haurà de tindre l'autorització expressa de l'IVAJ. La participació de monitors en pràctiques s'haurà de comunicar a l'IVAJ i no es considerarà per al càlcul de la ratio exigida de monitors.
  
5.11. Per tal d'aconseguir uns objectius d'integració, i també permetre que diferents grups convisquen i compartisquen els albergs alhora, durant els períodes oferits s'intentarà evitar que el total de grups de persones amb discapacitats ocupe més del 50% de les places de l'alberg i, si això passa, no s'adjudicarà una activitat. Per això, si escau, els grups hauran de fer constar en la sol·licitud la condició de «grup amb discapacitats».
  
5.12. Els participants (exclosos els monitors) tindran edats compreses entre els 7 i els 30 anys al començament de l'activitat. En el cas dels grups de persones amb discapacitats, el límit d'edat es podrà incrementar fins als 35 anys, però no podran ser més de 30 els participants amb discapacitats per grup en cada activitat, llevat de casos justificats.
  
5.13. Efectuar el pagament dels serveis contractats d'acord amb el procediment i els terminis indicats en la base 12 d'aquest annex.
  
5.14. Lliurar a la gerència de la instal·lació, en el moment d'incorporar-s'hi, la documentació següent: una llista completa de participants i la fitxa mèdica de cada un d'ells, i una còpia del programa que es realitzarà a la instal·lació. Les entitats que s'incorporen en instal·lacions situades a la Comunitat Valenciana, hauran d'aportar, a més a més, còpia de l'imprés de reserva i dels justificants dels pagaments efectuats.
  
5.15. Abonar els danys i els desperfectes que es produïsquen a la instal·lació. Amb aquesta finalitat, cada grup participant, en el moment d'incorporar-s'hi, haurà de lliurar a la gerència de la instal·lació la quantitat de 3,00 euros per persona, en concepte de fiança. Aquesta quantitat es tornarà, si escau, en finalitzar el torn.
  
5.16. Estendre acta, juntament amb la gerència de la instal·lació, dels serveis prestats, fent-hi constar el nombre d'assistents i el detall dels serveis extres que s'hi hagueren prestat.
  
5.17. Fer constar, en tot el material imprés que es realitze amb motiu de l'activitat, la col·laboració de l'Institut Valencià de la Joventut.
  
5.18. L'Institut Valencià de la Joventut podrà, en qualsevol moment, exigir la documentació econòmica relativa a l'activitat.
  
5.19. Quan en l'activitat participe un centre escolar i hi assistisca amb el seu propi professorat, no seran d'obligat compliment els apartats 5.3 i 5.4, pel que fa a la titulació exigida per al director del grup i dels monitors.
  
L'incompliment de les obligacions anteriors, abans o durant l'activitat, en podrà donar lloc a la no-realització i, fins i tot, a la suspensió en cas d'estar ja en marxa.
  
Sisena. Sol·licituds
  
6.1. Les sol·licituds es formalitzaran en imprés normalitzat (annex II), que es facilitarà a les seus de l'IVAJ de València, a les unitats territorials de l'IVAJ d'Alacant i de Castelló, i a les oficines PROP, i també es poden trobar a la pàgina web de l'IVAJ www.ivaj.es.
  
6.2. Aquestes sol·licituds podran presentar-se al Registre General dels serveis centrals de l'IVAJ de València o als registres de les unitats territorials de l'IVAJ d'Alacant i de Castelló, o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Si les sol·licituds es presenten en alguna oficina de correus, d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el reglament mitjançant el qual es regula la prestació de serveis postals, es presentaran de la manera següent:
  
- En sobre obert, per tal que, en la capçalera del primer full del document que es vulga enviar, s'hi faça constar, clarament, el nom de l'oficina i la data, el lloc, l'hora i minuts de l'admissió.
  
6.3. En el nombre de places sol·licitades s'inclouran les corresponents als membres de l'equip d'animació; així mateix i pel que fa a les places oferides del campament Jaume I d'Alcossebre, s'haurà d'especificar si en les places sol·licitades s'opta per allotjar-se en tendes de campanya o en cabanes; si no s'hi especifica, s'entendrà que s'opta per places en tendes de campanya.
  
6.4. Si una mateixa entitat, ajuntament, associació, centre escolar o grup vol dur a terme activitats en dates i a llocs diferents, haurà d'emplenar un imprès diferent per a cada sol·licitud. El màxim de sol·licituds que es podran presentar per a uns mateixos acampats són dues; no obstant això, el màxim de sol·licituds que podrà presentar una mateixa entitat per a acampats diferents són quatre.
  
Setena. Termini de presentació de sol·licituds
  
7.1. Es podran presentar sol·licituds a partir de l'endemà de la publicació de la present resolució en el Diari Oficial de la Generalitat Valenciana.
  
7.2. S'admetran sol·licituds fins a un mes abans de l'inici d'una activitat.
  
Huitena. Esmenes
  
8.1. En els impresos de sol·licitud s'hauran d'emplenar tots els apartats. Cas que algun sol·licitant no emplene la totalitat de les dades requerides, se li remetrà la sol·licitud i disposarà de 10 dies comptadors a partir del moment de la notificació, perquè en complete la informació i n'esmene les errades corresponents. Si en el termini indicat no es rebera l'imprés degudament emplenat, es considerarà que ha desistit de la seua sol·licitud, que s'arxivarà després de la resolució que es dictarà prèviament d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Novena. Adjudicació i reserva de places
  
9.1. A l'efecte d'adjudicació de torns i places, en la present convocatòria tindran prioritat les sol·licituds de beneficiaris domiciliats al territori de la Comunitat Valenciana.
  
Les sol·licituds presentades fins al 28 de febrer de 2003 s'ordenaran en dues llistes. Una llista de les sol·licituds de beneficiaris domiciliats a la Comunitat Valenciana i una altra amb la resta de sol·licituds.
  
Les sol·licituds es numeraran independentment en cada una de les llistes, i de forma correlativa, segons l'entrada als llocs que estableix la base 6.2 d'aquesta resolució. En el cas de presentació simultània (en llocs diferents) de dues sol·licituds, el número s'adjudicarà per ordre alfabètic ascendent.
  
Una vegada transcorregut el dit termini, als centres esmentats en el punt 6.1 de la convocatòria, es faran públiques dues llistes amb les sol·licituds rebudes i el número d'ordre assignat, i, dins dels vint dies següents, es celebrarà un sorteig que determinarà la sol·licitud per la qual s'iniciarà l'adjudicació de torns i places en cada una de les llistes. Atesa la prioritat de les sol·licituds dels sol·licitants domiciliats a la Comunitat Valenciana, s'adjudicaran en primer lloc els torns i les places d'aquesta llista, i, posteriorment, els de les sol·licituds de l'altra llista.
  
9.2. Les sol·licituds presentades a partir de l'1 de març de 2003 s'enumeraran correlativament i, per ordre de presentació als llocs que estableix la base 6.2, i se'ls adjudicarà els torns i les places sobrants. En el cas de presentació simultània (en llocs diferents) de dues sol·licituds, el número s'adjudicarà per ordre alfabètic ascendent. En aquesta fase d'adjudicació ja no hi haurà preferència per a les sol·licituds de la Comunitat Valenciana.
  
9.3. Els que no resulten adjudicataris en la resolució podran fer noves sol·licituds de les places sobrants, l'oferta de les quals es podrà consultar en la pàgina web de l'IVAJ (www.ivaj.es).
  
Deu. Documentació
  
La documentació que s'haurà de presentar és la següent.
  
10.1. Dins dels 15 dies naturals comptadors a partir de la publicació en el DOGV de la resolució de l'adjudicació de les places:
  
a) Resguard de l'ingrés de 6,00 euros per plaça.
  
b) Imprés de la reserva, amb la liquidació dels pagaments a realitzar i els terminis establits, firmat pel/s representant/s de l'entitat o grup, que se'ls trametrà des de les oficines de l'IVAJ.
  
10.2. Un mes abans de l'inici de l'activitat:
  
a) Relació dels integrants de l'equip d'animació (model degudament emplenat i signat).
  
b) Resguard del 30% de l'import total de les places adjudicades, del qual es restarà la bestreta abonada en concepte de reserva.
  
10.3. Quinze dies naturals abans de l'inici de l'activitat:
  
a) Relació dels participants (model degudament emplenat i signat).
  
b) Resguard del 70% de l'import total de les places adjudicades.
  
Onze. Publicació i formalització de les adjudicacions
  
11.1. L'adjudicació de les places, per Resolució del director general, es publicarà en el DOGV a l'efecte que preveuen els articles 59.5 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
11.2. Les adjudicacions s'hauran de formalitzar en un termini de 15 dies naturals comptadors a partir de l'endemà de la publicació de la Resolució de l'adjudicació en el DOGV.
  
11.3. Les entitats que resulten adjudicatàries rebran per escrit la liquidació dels pagaments a realitzar i els terminis establits a l'efecte, en què figurarà un número de reserva al qual s'haurà de fer referència en qualsevol comunicació amb l'IVAJ que tinga relació amb aquesta convocatòria.
  
11.4. Per formalitzar les adjudicacions, les entitats hauran d'efectuar el primer pagament en concepte de reserva, de 6,00 euros per plaça, i trametre a l'IVAJ (c/ de l'Hospital, 11, 46275 València) una còpia del justificant bancari i el document que s'indica en la base 11.3.
  
11.5. Si dins del termini indicat no es rebera a l'Institut Valencià de la Joventut la documentació esmentada en l'apartat anterior, es considerarà que ha desistit de la seua sol·licitud, la qual s'arxivarà després de la resolució que es dictarà prèviament, d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i les places podran adjudicar-se a un altre grup.
  
Dotze. Procediment de pagament
  
12.1. Per tal de considerar que l'adjudicació de les places s'ha formalitzat, l'entitat haurà de realitzar el pagament de 6,00 euros per plaça, tal com estableix la base 11.4.
  
12.2. El pagament de la resta de l'import es realitzarà en dos terminis: el primer correspondrà al 30% de l'import total de les places adjudicades ?del qual es restarà la bestreta abonada en concepte de reserva- i el segon, al 70% restant. Els justificants corresponents al primer dels pagaments hauran d'estar en poder de l'IVAJ almenys 1 mes abans de la data d'inici de l'activitat, i els corresponents al segon, 15 dies naturals abans d'aquesta data.
  
12.3. En les reserves que es formalitzen amb menys d'1 mes d'antelació sobre la data d'inici de l'activitat, s'enviarà a l'IVAJ, juntament amb l'imprés de reserva, el justificant del pagament del 30% de l'import total de les places adjudicades.
  
12.4. Tots els justificants de pagament hauran d'indicar el número de reserva, el nom de l'organisme o entitat, el nom de la instal·lació, el nombre de places reservades i els dies de començament i d'acabament de l'activitat.
  
12.5. Exceptuant el que disposa el paràgraf segon de l'article 5 del Decret 73/1991, de 13 de maig, del Consell de la Generalitat Valenciana, si la persona interessada no efectua els ingressos d'acord amb el que s'especifica en els punts anteriors d'aquesta resolució, no estarà obligada a realitzar els pagaments posteriors, i es considerarà que renuncia a les places per desistiment, s'arxivarà l'expedient després de la resolució que es dictarà prèviament d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i no s'originarà dret a la devolució de cap de les quanties ja abonades.
  
12.6. Una vegada rebuts els comprovants del pagament de l'import total de les places adjudicades, l'IVAJ enviarà als beneficiaris l'autorització d'ús temporal de les instal·lacions situades en la Comunitat Valenciana.
  
12.7. En acabar l'estada a la instal·lació concedida, els beneficiaris hauran d'abonar les diferències, si n'hi havia, d'acord amb l'acta de prestació de serveis i liquidació, i també els danys i desperfectes que s'hi hagueren poguen ocasionar. Si la fiança depositada no fóra suficient, es farà constar aquesta circumstància en l'acta, i l'entitat quedarà obligada a liquidar-ne la diferència, en aquest acte o en el termini màxim de 30 dies.
  
Transcorregut el termini de sis mesos sense que se n'haguera efectuat el pagament, s'exigiran els deutes pendents mitjançant el procediment administratiu de constrenyiment.
  
Tretze. Tarifes
  
13.1. Els preus per a les diferents instal·lacions oferides, per persona i torn, estan fixats en el Decret 209/2001, de 18 de desembre, del Govern Valencià, publicat el 27.12.2001, en el DOGV número 4.156, en l'apartat 3.2 de l'annex, i, si escau, per aquells que establisca la normativa que els desplega.
  
13.2. Per a les activitats que es realitzen durant el mes de juliol s'aplicaran els preus assenyalats en la temporada alta per al programa d'oferta concertada, en els apartats 3.2.1, 3.2.2 i 3.2.3 del Decret 209/2001, depenent del tipus d'instal·lació que es tracte. Per a les activitats que es realitzen en qualsevol altre període s'aplicaran els preus assenyalats en la temporada baixa dels mateixos apartats.
  
13.3. Els serveis extres realitzats durant l'activitat concertada es facturaran per separat i s'hauran d'abonar en la instal·lació corresponent.
  
13.4. S'entenen per serveis extres els efectuats per persones no incloses en les places adjudicades o bé els serveis de desdejuni/dinar/berenar/sopar no inclosos en els dies de durada del torn, d'acord amb el que disposa la base 3 del present annex.
  
Catorze. Renúncia de places
  
14.1. La sol·licitud de renúncia total o parcial de places i/o la de devolució de pagaments es realitzarà sempre per escrit, utilitzant el model que s'hi adjunta (annex III), i s'enviarà a l'IVAJ o es presentarà al registre de la seu central de l'IVAJ de València, al de les unitats territorials de l'IVAJ d'Alacant i de Castelló, o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds de renúncia i/o de devolució hauran d'indicar clarament el número de reserva, el nom i l'adreça de l'entitat, el nom i el càrrec del representant, la instal·lació, el codi i el període reservat, i la motivació i el nombre de places a les quals es renuncia, si escau. A la de devolució, s'hi incorporaran, a més a més, les dades bancàries i els justificants de pagament.
  
14.2. D'acord amb el Decret 73/1991, de 13 de maig, procedirà la devolució de l'import que corresponga quan, per causa no imputable a la persona interessada, no es realitze l'activitat, no tinga lloc la utilització o no es preste el servei, i la persona interessada ho acredite mitjançant document fefaent. A aquest efecte, es consideraran o s'assimilaran a causa no imputable a la persona interessada els supòsits següents:
  
a) Malaltia que li impedisca l'assistència a l'activitat, degudament justificada mitjançant un certificat mèdic oficial, emplenat i signat, o un informe hospitalari.
  
b) Malaltia o mort d'un familiar fins al segon grau de consanguinitat o afinitat, degudament justificada mitjançant un certificat mèdic oficial, emplenat i signat.
  
c) Haver trobat un treball, degudament justificat mitjançant una fotocòpia confrontada del contracte de treball o document equivalent.
  
d) Suspensió de l'activitat per part de l'IVAJ o de les comunitats autònomes.
  
e) Altres causes de força major, degudament justificades; a efectes d'aquesta convocatòria i pel que fa a possibles devolucions, no s'assimilarà a causa de força major el fet que les previsions de reserves realitzades per les entitats sol·licitants no s'acomplisquen.
  
14.3. El procediment de devolució de les quantitats, en els casos que procedisca, es realitzarà d'acord amb el Decret 151/1994, de 29 de juliol, del Govern Valencià.
  
Quinze. Possibilitat de variació del programa de l'oferta
  
L'Institut Valencià de la Joventut es reserva el dret de modificar el programa de l'oferta concertada, i també de suspendre'n alguna activitat quan, per causa justificada, en siga impossible el normal desplegament.